
Keretrendszer neurális háló FPGA alapú megvalósítására

A neuronhálók nagy népszerűséget szereztek pontosságuknak köszönhetően képfeldolgozásban, adatbányászatban, osztályozási feladatokban, valamint olyan döntéshozó rendszerekben, amelyekben előttük csak az ember volt képes helyes döntéseket hozni. Ugyanakkor a neuronhálók még nem tudják teljesen helyettesíteni az embert, mivel az emberek tervezik meg őket az elvégzendő feladat függvényében. A neuronhálók teljesítményének növelése érdekében hardveres gyorsítókat alkalmaznak. Az utóbbi években rengetek tanulmány készült hardveres gyorsítókról. Az egyik ilyen lehetőség az FPGA áramkörök, melyek legfőbb előnyei a párhuzamosíthatóság, alacsony fogyasztás és rugalmasság. Azonban neuronhálók megvalósítása FPGA-n igencsak időigényes és nehéz feladat, melyet csak tapasztalt szakemberek tudnak elvégezni. Erre a problémára nyújt megoldást a dolgozatban bemutatott neuronháló keretrendszer. A keretrendszer célja az FPGA-n történő neuronhálók megvalósításának felgyorsítása, megkönnyítése, a neuronhálók gyorsítása, optimalizálási lehetőségek tanulmányozása méret és teljesítmény szempontjából, valamint a felprogramozási folyamat automatizálása. A keretrendszer C++-ban modellezett neuronhálók kódját generálja melyek hardver megvalósítása direktívák segítségével van optimalizálva. A Vivado HLS eszköz ebből a kódból kigenerálja a neuronháló IP magját. Ez egy Vivadoban kiépített modulba lesz integrálva. A Vivado eszköz generálja az FPGA programozásához szükséges bit fájlt és felprogramozza az áramkört. A HLS-ben és Python-ban, azonos neuronhálóval és azonos bemenetekkel végzett mérések alapján megfigyelhető, hogy az FPGA áramkörön elért gyorsítás jelentős (42-szeres) a kisebb méretű neuronhálók esetében. Nagyobb méretű neuronhálóknál a gyorsítás kisebb mértékű az FPGA áramkörök erőforrásainak korlátossága miatt.

